Fredag eftermiddag blev krisestaben i Frederikshavn Kommune aktiveret på grund af kommunens høje smittetryk. På en uge er 13 frederikshavnere blevet smittet med coronavirus, og det placerer Frederikshavn blandt landets ”røde kommuner”, som Sundhedsstyrelsen sætter særligt fokus på. Krisestaben skal følge udviklingen af smittespredning hen over weekenden. Bliver der behov for det, mødes krisestaben for at diskutere, om der skal tages nye tiltag – og hvilke tiltag, det i så fald skal være. - Det her minder os om, at coronakrisen ikke er overstået. Ingen områder eller personer er fritaget. Derfor er det nu, vi skal handle. For det er lige nu, at vi har muligheden for at bremse smitten. Det gør vi ved at overholde Sundhedsstyrelsens retningslinjer. Gør vi ikke det, kan konsekvenserne være alvorlige, siger borgmester Birgit S. Hansen. Gymnasieklasse sendt hjem Fredag blev en 1.g-klasse på Frederikshavn Gymnasium sendt hjem, fordi der var blevet konstateret smitte ved en af eleverne. Ligeledes er lærere, der har været i tæt kontakt med den smittede elev, blevet bedt om at blive testet for coronavirus. Borgmester Birgit S. Hansen understreger vigtigheden af fortsat ikke at give hånd, at holde afstand, at spritte af og at blive hjemme, når man er syg. - Smitten er spredt nu, så det gælder om at overholde alle retningslinjerne, så vi forhindrer yderligere smittespredning, siger Birgit S. Hansen. Mobilt testhold kommer til Frederikshavn Fredag skriver Kanal Frederikshavn , at et mobilt testhold i den kommende tid vil komme til Frederikshavn. Hver lørdag og hver anden torsdag står det mobile corona-testhold klar. Noget, borgmesteren har efterspurgt. - Det er godt, der er lyttet, og at regionen, som har ansvaret og opgaven, nu sikrer testmulighed i Frederikshavn. Strategien er jo, at flest mulige skal testes af hensyn til overblik. Så skal det også være rimeligt tilgængeligt, siger Birgit S. Hansen til Kanal Frederikshavn. Læs mere her:

Opsummering:
Smittetrykket er steget i Frederikshavn Kommune, og den seneste uge er 13 borgere blevet smittet. Det får Sundhedsstyrelsen til at sætte særligt fokus på kommunen.